**OB Zabok i bolnica hrvatskih veterana**

**Služba za kirurgiju**

**Pročelnik kirurške službe Zdravko Zelić, dr. med., spec. opće kirurgije**

**i subspecijalist abdominalne kirurgije**

**Obavijest pacijentu o dijagnostičkom zahvatu**

**OBJAŠNJENJE I PISMENI PRISTANAK PACIJENTA NA DIJAGNOSTIČKI ZAHVAT -**

**CISTOSKOPIJA/URETROCISTOSKOPIJA**

**Opis postupka**

Cistoskopija je operativni zahvat/dijagnostička pretraga pregledavanja unutrašnjosti mokraćnog mjehura. Uretrocistoskopija je operativni zahvat/dijagnostička pretraga kojom se pregledava i unutrašnjost mokraćne cijevi prije ulaska u mokraćni mjehur te je od dijagnostičke važnosti kod muškaraca (npr.kod sumnje na suženje mokraćne cijevi, kamenac ili tumor, kod preoperativne evaluacije hiperplazije prostate i dr.), u manjoj mjeri kod žena koje imaju kraću mokraćnu cijev. Izvodi se uz pomoć cistoskopa/uretrocistoskopa (metalni instrument) koji se uvede kroz mokraćnu cijev u mjehur. Najčešće je potrebna lokalna anestezija gelom koji sadrži određenu maju koncentraciju lokalnog anestetika (najčešće lidokain), no može se raditi i u općoj ili regionalnoj anesteziji ovisno o kliničkom statusu i preferencijama pacijenta, no radi se o kratkotrajnoj pretrazi koja u principu ne zahtjeva opsežni anestezijski postupak uz prisutnost anesteziološkog tima. Mokraćna cijev se podmaže glicerinom ili gelom s lokalnim anestetikom, a zatim se nježno uvede uretro/cistoskop kroz mokraćnu cijev u mokraćni mjehur. Mjehur se ispuni sterilnom tekućinom da bi se mogao u cijelosti pregledati. U slučaju krvarenja iz mjehura ili prostate može se učiniti ispiranje mokraćnog mjehura kroz istu cijev.

**Prednosti**

Uretro/cistoskopijom nam je omogućen uvid u izgled sluznice mokraćne cijevi i mokraćnog mjehura, postojanje tumora, kamenaca ili drugih promjena sluznice, možemo direktno zaustaviti krvarenje iz sluznice mjehura ili prostate, uraditi biopsiju promjene, vidjeti boju mokraće koja dolazi iz vezikoureteralnih ušća. Radi se o nezamjenjivoj, doslovno svakodnevnoj urološkoj dijagnostičkoterapijskoj metodi, a povijesno gledajući revolucionarnoj dijagnostičkoj metodi koja je na neki način prva omogućila pogled u unutrašnjost ljudskog tijela.

**Mogući rizici postupka**

Ovdje su navedeni uobičajeni rizici. Osim toga mogu postojati i neki neuobičajeni rjeđi rizici koji nisu ovdje navedeni. Ako imate bilo kakvih pitanja obratite se svom urologu. Ako je potrebna anestezija tijekom zahvata možete imati nuspojave zbog primijenjenih anestetika. Uobičajene nuspojave su osjećaj omamljenosti, mučnina, povraćanje, osip i opstipacija. Detaljnije informacije ćete dobiti od anesteziologa.

**Specifični rizici**

Možete osjećati žarenje kod prvih nekoliko mokrenja nakon zahvata, no tegobe bi se trebale ubrzo smiriti (kroz 24 do 48 sati nakon pretrage). Može doći do uroinfekcije zbog čega ćete morati uzimati antibiotike. Ukoliko su uzimani bioptički uzorci tkiva sluznice mokraćnog mjehura ili sumnjive promjene poput tumorskih tvorbi možete primijetiti krv u mokraći kroz neko vrijeme. Uzeti uzorci tkiva mogu biti nedovoljni za dijagnozu, tako da može biti potrebno zahvat ponoviti. Izuzetno rijetko može doći do perforacije mjehura (mjehur se može probiti) za vrijeme zahvata. Ukoliko se to dogodi, potrebno je učiniti otvorenu operaciju kojom se učinjeni otvor zašije, te ćete morati kroz nekoliko dana (10 do 14 dana) imati urinarni kateter da bi mjehur bio prazan dok ne zacijeli. U tom slučaju morat ćete ostati u bolnici nekoliko dana.

Neki od gore navedenih rizika su češći u pušača, pretilih, dijabetičara, osoba sa povišenim krvnim tlakom i osoba sa bolesnim srcem.

**Zamjena za preporučeni postupak**

Cistoskopija je zlatni standard za pregled unutrašnjosti i sluznice mokraćne cijevi i mjehura, te vezikoureteralnih ušća. Ne postoji odgovarajuća zamjenska dijagnostička pretraga. Može se uraditi ultrazvučni pregled mjehura, intravenska urografija ili CT urografija, no pretrage nisu osjetljive niti specifične poput cistoskopije, jer može se raditi o manjim promjenama sluznice mjehura i sličnim drugim simptomima koje se uopće ne mogu dokazati i ustanoviti navedeni slikovnim dijagnostičkim pretragama.

**IZJAVA PACIJENTA**

Svojim potpisom potvrđujem da sam na meni jasan i razumljiv način upoznat/a s mojim zdravstvenim stanjem, preporučenim postupkom liječenja, vrstom odabrane anestezije, mogućim kontraindikacijama i rizicima samoga postupka uključujući i rizike koji su specifični s obzirom na moje zdravstveno stanje kao i činjenicom da je uspjeh liječenja varijabilan i da ovisi o nizu čimbenika. Na sve svoje dodatne upite sam dobio/la potpunu informaciju od strane liječnika te u cijelosti preuzimam rizik liječenja navedenim postupkom.

Sukladno članku 16. Stavak 3. Zakona o zaštiti prava pacijenata (“Narodne novine broj 169/04), izjavljujem da slobodnom voljom utemeljenoj na potpunoj obavIještenosti, prihvaćam preporučeni postupak.

Ime i prezime pacijenta/skrbnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis pacijenta/skrbnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis liječnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_